
   Sinj,  11. svibnja 2010. godine

PRIOPĆENJE ZA MEDIJE

Ovim putem obraćamo se javnosti kako bi i sami izrazili nevjericu, zabrinutost i otvoreno nezadovoljstvo s činjenicom  zabrane obavljanja rodilišne djelatnosti u Ispostavi Sinj, Doma Zdravlja Splitsko dalmatinske županije. 

Naime, Rješenjem Ministarstva zdravstva i socijalne skrbi od 06. svibnja 2010. godine zabranjuje se Domu zdravlja Splitsko dalmatinske županije obavljanje rodilišne djelatnosti zbog neispunjavanja uvjeta u pogledu prostora, medicinsko tehničke opreme i zdravstvenih radnika, i to u  Ispostavama Imotski, Sinj, Makarska i Supetar. 

U odnosu na navedeno ističemo kako je neprijeporno da postoje određeni problemi u svezi rada i funkcioniranja rodilišta, a  Gradu Sinju od Splitsko-dalmatinske županije, ujedno vlasnika i osnivača Doma zdravlja SDŽ više puta je prezentirano kako su osnovni problemi ostanka rodilišta  u Gradu Sinju materijalni gubici koje isto proizvodi.

Na tu temu, Grad Sinj do sada je poduzeo niz aktivnosti kako bi Sinjsko rodilište i stacionar nastavili djelovati u Gradu Sinju, te je tako s Županom splitsko-dalmatinskim, načelnicima i gradonačelnicima s područja bivše Općine Sinj održano više sastanaka, a  u tom smislu  osnivana su i određena povjerenstva koja su poduzimala potrebne radnje.

Također, dana 30. siječnja 2010. godine Gradsko vijeće Grada Sinja održalo je izvanrednu, tematsku sjednicu s jedinom točkom dnevnog reda: Informacija o organizaciji i sufinanciranju zdravstvene zaštite na području Doma zdravlja Splitsko-dalmatinske županije, Ispostave Sinj. Na toj sjednici zaključkom je konstatirano kako će Grad Sinj, u svom proračunu osigurati sredstva u iznosu od 200.000,00 kn za nastavak obavljanja djelatnosti rodilišta i stacionara u Gradu Sinju. Također i ostale jedinice lokalne samouprave su bile spremne  financirati rad istoga, svaka razmjerno broju svojih stanovnika.


Međutim, po obavljenom zdravstveno-inspekcijskom nadzoru od strane Ministarstva zdravstva i socijalne skrbi utvrđeno je kako u rodilištu postoji operacijska dvorana, koja nije u funkciji te ne raspolaže s medicinsko-tehničkom opremom potrebnom za operacijsko dovršenje poroda. Također je utvrđeno da Rodilište ne zapošljava temeljem ugovora o radu na neodređeno vrijeme potreban zdravstveni kadar već isto funkcionira isključivo kroz kontinuiranu 24 –satnu pripravnost tri specijalista ginekologije i opstetricije, dva specijalista pedijatrije, a da isto nema zaposlenog specijalistu anestezije, reanimatologije i intezivnog liječenja.

Za navedene nepravilnosti isključivo smatramo odgovornim Dom zdravlja Splitsko-dalmatinske županije koji iako su Grad Sinj i ostale jedinice lokalne samouprave iskazale spremnost da skupa sa Županijom financiraju gubitke i rad  rodilišta, nisu ništa poduzeli kako bi se dobro poznati nedostaci otklonili.

Kako Grad Sinj nije stranka u predmetnom upravnom postupku, pozivamo ravnatelja Doma zdravlja Splitsko-dalmatinske županije, da na  predmetno rješenje u zakonskom roku istaknu tužbu Upravnom sudu Republike Hrvatske, sve kako isto ne bi postalo pravomoćno. Također pozivamo nadležne da u najkraćem roku otklone sve uočene nedostatke  kako bi se u rodilištu Ispostave Sinje - rodilištu koji ima status „prijatelj djece“ i dalje čuo dječji plač.   

Zaključno ističemo, kako se ovakvim birokratskim „potezom pera“ nanosi velika šteta području cijele bivše Općine Sinj, Gradu Sinju,  i svim žiteljima ovog područja.

Također dijelimo zabrinutost i s Upravnim odborom Viteškog  alkarskog društva Sinj koji su svojim priopćenjem iskazali nezadovoljstvo, budući se ovakvim aktom ugrožava  bit, opstojnost i autentičnost Sinjske Alke, a o čijem značaju za Grad Sinj ali i Republiku Hrvatsku ne treba trošiti riječi.

Stoga apeliramo na Ministra zdravstva i socijalne skrbi gosp. Darka Milinovića i sve ostale relevantne subjekte da još jednom svojim autoritetom utječu na preispitivanje i promjenu predmetne Odluke,  žurno poduzmu sve potrebne aktivnosti da se nedostaci otklone kako bi  rodilište u Sinju i dalje nastavilo egzistirati.

